  Виталий Пронин 80 арессэ пусйиз медицина наукаосъя доктор Иван КузнецовМедицина наукаосъя доктор Иван Кузнецов Россиын нырысьсэ лэсьтыны кутскиз сэппуйыэнызы курадӟисьёслы выль амалъя операция, та сярысь диссертация но гожтӥз.ДӥсьтонЭмчи луыны Иван Степановичез ачиз Инмар косӥз, вылды. Егит дыръяз шырвисёнлэсь ӧжыт гинэ ӧз кулы. Мукетъят аслыз ачиз пичи операция лэсьтыны дӥсьтӥз. Солэн пыдыз висьылӥз, врачъёс номыр кышкытсэ ӧз шараялэ. Но пияшлэн чиданэз быриз: пыдзэ вандылӥз но, отысь пияла юдэс потӥз.Вордӥськиз Иван Кузнецов Алнаш ёросысь Шадрасак-Кибьяын. 1959-тӥ арын йылпумъяз Ижысь медициная институтэз. Дышетскыкуз ик солы операциос лэсьтылыны оскылӥзы. Нырысетӥез вал 3-тӥ курсын.Эмъясь луыса ужаны кутскиз Эгра ёросысь Зураын. Отын 3 ар тыршиз, берло выжиз Нырысетӥ элькун больницае. Иван Степанович егит специалист лыдъяське вал ай, но солэсь верамзэ-малпанзэ кема ужам хирургъёс но санэ басьтылӥзы. Со вакытэ Нырысетӥ элькун больницаын пекляосты вандылӥзы но вурылӥзы Альбаранлэн но Вишневскийлэн амалзыя.- Таӵе операция 70 процент учыръёсы адямилэсь тазалыксэ сӧрылӥз. Солэсь куштӥськоно шуыса ӵектонэн потӥ. Мукет врачъёс пумитъяськылӥзы, - тодаз вае И. Кузнецов.Соку отделениен кивалтӥсь И. Сабельников егит хирургез киное ӧтиз. Шутэтскон куспамы ӵектонэд сярысь кенешом, шуиз. Кузнецов Сабельниковез ас палаз берыктыны быгатӥз. Та амаллэсь больницаын куштӥськизы.Иван Степанович быгатонлыксэ паськытатыны малпаз - выжиз мукет отделение, хирург сямен кӧтпуш висёнъёсты эмъялляз. Та вакытэ ик борт-хирург вал: ёросысь секыт висисьёс доры самолётэн вуылӥз.Врач луыса ужан висказ научной статьяоссэ дасялляз, диссертацизэ гожтӥз, пумен студентъёсты хирургилы дышетӥз. Медициная академиын дышетыны кутскиз 1977-тӥ арын, хирургиын ог 15 ар тыршемез бере. Студентъёслэсь огъя хирургияя тодон-валанзэс будэтӥз, хирурглэн искусствоез сярысь трос мадьылӥз, операциосты студентъёсын валче эскерылӥз. Иван Степанович ас профессияз улӥз, шуыны луоз. Соин но кематэк дышетон ужезлэсь люкиськыны ӧз быгаты, ӟеч специалистэз академиын но пенсие лэземзы ӧз поты. 2013-тӥ арын гинэ со пенсие кошкиз, но академие студентъёсын, эшъёсыныз пумиськыны ӵем вуылэ. Со доры вазиськыло операциосыз сярысь кылэм-тодэм адямиос, ваньмызлы но визь-нод сётыны тырше.УтчаськонИван Степанович бадӟым саклык висъялляз сэппуйы висёнъёслы. Со вакытэ висисез утён понна вал одӥг амал - сэппуйызэ копак басьтыса. Ёзвиез утён понна амалъёс бордын йырзэ трос тӥяз Иван Кузнецов.1945-тӥ-1948-тӥ аръёсы Америкаын нырысьсэ кутскизы лэсьтыны сэппуйылы клапан. Но сыӵе операция бере 3 толэзь ортчыса, сэппуйы ӟеч ужамысь дугдылӥз. Та операцилэсь куштӥськизы. И. Кузнецов, кунгож сьӧрысь специалистъёслэсь ужамзэс санэ басьтыса, векчи сюл но сэппуйы вискын ас амалэзъя клапан лэсьтыны малпаз. Операциез векчи сюллэн быгытъёсыз вылын гинэ лэсьтылӥз. Зэм, адямилы лэсьтэмлэсь азьло тае пуныос вылын эскеризы. Озьы 11 пунылы таӵе операция лэсьтэмын вал. Эскеронъёс возьматӥзы: соослэн выльдэм ёзвиоссы ӟеч ужало. Та ик сётӥз луонлык выль амалэз адями вылэ выжтыны. Сыӵе операциосыз Иван Степановичлэн трос вал, но нырысетӥзэ толон лэсьтэмзэ кадь тодаз возе:- 1968-тӥ арын вал со, 6-тӥ мае: Можга ёросэ операция лэсьтыны ӧтизы. Самолётэн лобӟи. 24 аресъем егит кышномурт нуналаз 3-4 пол чиданы луонтэм приступъёсын больницае шедем. Сэппуйыаз ас амалэя операция лэсьтӥ. Берло со 3 таза нылпи вордэм, кылем арын 70 арессэ пусйиз.Иван Степанович кыӵе гинэ ёзвиосты эмъяны ӧз басьтӥськылы - ваньмыз ӟеч пӧрмылӥз: урен тырмем тыосты бурмытъялляз, сюлэме но операция лэсьтэмез вань.Иван Степанович 54 ар хирургия удысын тыршиз. Висисьёсызлэсь историоссэс дораз ӝикыт, нимысьтыз папкае люкаса, возе. Дырын-дырын та документъёсты лисъя но тодаз вае, кинлэн кыӵе висёнэз вал но кыӵе операция лэсьтэмын.Ангелина Снигирёва Туспуктӥз Владимир Беломорских Теги: даноадямиос тазалыкезутён тршорын Удмуртиыськизилиос  